CELEX: 62018TN0001
Language: fi
Date: 2018-01-08 00:00:00
Title: Asia T-1/18: Kanne 8.1.2018 – Deutsche Lufthansa v. komissio

19.2.2018   
            
            
               FI
            
            
               Euroopan unionin virallinen lehti
            
            
               C 63/23
            
         Kanne 8.1.2018 – Deutsche Lufthansa v. komissio
   (Asia T-1/18)
   (2018/C 063/31)
   Oikeudenkäyntikieli: englanti
   
      Asianosaiset
   
   
      Kantaja: Deutsche Lufthansa AG (Köln, Saksa) (edustajat: asianajajat S. Völcker ja J. Ruiz Calzado)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan asiassa nro M.8633 27.10.2017 tehdyn komission päätöksen – Lufthansa/Tietty Air Berlinin omaisuus, neuvoston asetuksen (EY) N:o 139/2004 7 artiklan 3 kohdan ja Euroopan talousalueesta tehdyn sopimuksen 57 artiklan nojalla tehty komission päätös
               
            
         
               —
            
            
               toissijaisesti kumoamaan riidanalaisen päätöksen 44 artiklan c kohdan ja
            
         
               —
            
            
               velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa viiteen kanneperusteeseen.
   
               1)
            
            
               Ensimmäinen kanneperuste, jonka mukaan komissiolla ei ollut EY:n sulautuma-asetuksen (1) 7 artiklan 3 kohdan nojalla toimivaltaa määrätä, että Lufthansa voi hankkia kolmantena osapuolena olevilta vuokranantajilta lentokoneita, joita nämä vuokranantajat olivat liisanneet NIKI:lle tai tämän emoyhtiölle Air Berlinille, vain sillä edellytyksellä, että Lufthansa antaa tämän lentokoneen markkinaehdoilla NIKI:n tai NIKI:n mahdollisen muun ostajan käyttöön, jos NIKI-hankinta (2) peruuntuu jostakin syystä (jäljempänä edellytys), koska nämä lentokonekaupat eivät tarkoita suunnitellun NIKI-hankinnan osittaista toteuttamista.
               Kantaja väittää, ettei komissiolla ollut EY:n sulautuma-asetuksen 7 artiklan 3 kohdan nojalla toimivaltaa asettaa tätä edellytystä, koska se, että Lufthansa osti lentokoneita kolmansilta osapuolilta, ei liittynyt NIKI-hankintaan eikä tarkoittanut suunnitellun NIKI:n ostamisen osittaista ”toteuttamista”, mikä olisi edellyttänyt poikkeuksen myöntämistä EY:n sulautuma-asetuksen 7 artiklan 1 kohdan mukaisesta lykkäyssäännöksestä.
            
         
               2)
            
            
               Toinen kanneperuste, jonka mukaan vaatimalla, että Lufthansa helpottaa NIKI:n myyntiä toiselle ostajalle, ylitetään EY:n sulautuma-asetuksen 7 artiklan 3 kohdan mukaan sallitun edellytyksen laajuus ja näin ollen loukataan suhteellisuusperiaatetta.
               Kantajan mukaan EY:n sulautuma-asetuksen 7 artiklan 3 kohdan mukaiset edellytykset ovat sallittuja vain siinä laajuudessa kuin ne ovat kyseisessä asiassa tarpeellisia sen varmistamiseksi, että kielteinen vaikutus kohteen markkinakäyttäytymiseen ja ilmoitetun hankinnan toteuttamistoimet voidaan keskeyttää aikaisemman tilanteen palauttamiseksi.
            
         
               3)
            
            
               Kolmas kanneperuste, jonka mukaan epämääräisen ilmauksen ”markkinaehdot” käyttö ja menettelyllisten takeiden tai rajoittavien periaatteiden puuttuminen on Lufthansalle epäedullista ja loukkaa suhteellisuusperiaatetta, oikeusvarmuuden periaatetta ja Lufthansan omaisuudensuojaa ja vapautta harjoittaa liiketoimintaa.
            
         
               4)
            
            
               Neljäs kanneperuste, jonka mukaan riidanalaista päätöstä ei ole perusteltu riittävästi kyseessä olevien lentokoneiden määrän osalta.
               Lufthansa väittää, ettei komissio esittänyt riittäviä perusteita, koska sen tulkinta omasta päätöksestään luo suurta epävarmuutta edellytyksen laajuudesta, mikä aiheuttaa suurta haittaa Lufthansan mahdollisuudelle hakea oikeudellista suojaa ja unionin tuomioistuinten kykyyn harjoittaa oikeudellista valvontaa.
            
         
               5)
            
            
               Viides kanneperuste, jonka mukaan kantajan oikeutta tulla kuulluksi on loukattu.
               Lufthansa väittää, ettei komissio kunnioittanut Lufthansan oikeutta tulla kuulluksi ja jätti ottamatta huomioon EY:n sulautuma-asetuksen 18 artiklassa ja komission asetuksen (EY) N:o 802/2004 (3) 12 artiklassa säädetyn menettelyllisen säännöksen, kun se antoi riidanalaisen päätöksen ”lopullisena” antamatta Lufthansalle tilaisuutta esittää näkemyksensä edellytyksestä ja väitetyistä kilpailulle aiheutuvista haitoista, jotka edellytyksen oli tarkoitus poistaa, joko ennen päätöksen tekemistä (EY:n sulautuma-asetuksen 18 artiklan 1 kohta) tai sen jälkeen (EY:n sulautuma-asetuksen 18 artiklan 2 kohta).
            
         
      (1)  Yrityskeskittymien valvonnasta 20.1.2004 annettu neuvoston asetus (EY) N:o 139/2004 (EUVL L 24, s. 1).
   
      (2)  Lufthansan ilmoittama NIKI Luftfahrt GmbH:n (NIKI) ja Luftfahrtgesellschaft Walter mbH:n (LGW) osuuksien hankinta Air Berlin PLC & Co. Luftverkehrs KG:ltä (Air Berlin) (hankinta) (yksin NIKI:n osalta NIKI-hankinta).
   
      (3)  Yrityskeskittymien valvonnasta annetun neuvoston asetuksen (EY) N:o 139/2004 täytäntöönpanosta 21.4.2004 annettu komission asetus (EY) N:o 802/2004 (EYVL 2004, L 133, s. 1).